Likumprojekts

**Grozījumi Komercdarbības atbalsta kontroles likumā**

 Izdarīt Komercdarbības atbalsta kontroles likumā (Latvijas Vēstnesis, 2014, 123. nr.; 2017, 36. nr.) šādus grozījumus:

1. Izteikt 1. pantu šādā redakcijā:

"**1. pants. Likumā lietotie termini**

(1) Šā likuma termini un jēdzieni lietoti Padomes 2015. gada 13. jūlija regulas (ES) Nr. 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (kodificēta redakcija) (turpmāk – Padomes regula Nr. 2015/1589), izpratnē.

(2) Likumā ir lietoti arī šādi termini:

1) ***ad-hoc* atbalsts** – komercdarbības atbalsts, ko nepiešķir atbalsta programmas ietvaros;

2) **atbalsta piešķiršanas diena** – diena, kurā komercdarbības atbalsta saņēmējam saskaņā ar normatīvajos aktos noteikto rodas tiesības saņemt komercdarbības atbalstu;

3) **atbalsta programma** – normatīvais akts vai akti, uz kuru pamata var piešķirt individuālu atbalstu komercsabiedrībām saskaņā ar tajos ietvertajiem nosacījumiem;

4) **atbalsta sniedzējs** – valsts vai pašvaldības institūcija vai tās pilnvarota juridiskā persona, kas pieņem lēmumu par komercdarbības atbalsta piešķiršanu vai kas ir atbildīga par atbalsta programmas izstrādi vai atbalsta programmas vai individuālā atbalsta projekta piemērošanu;

5) ***de minimis* atbalsts** – komercsabiedrībai noteiktā laikposmā piešķirts komercdarbības atbalsts, kurš nepārsniedz summu, kas noteikta:

a) Komisijas (ES) 2013. gada 18. decembra regulā Nr. [1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalstam (Dokuments attiecas uz EEZ) (turpmāk – Komisijas regula Nr. 1407/2013),

b) Komisijas (ES) 2012. gada 25. aprīļa regulā Nr. [360/2012](http://eur-lex.europa.eu/eli/reg/2012/360/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (Dokuments attiecas uz EEZ),

c) Komisijas (ES) 2014. gada 27. jūnija regulā Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē (turpmāk – Komisijas regula Nr. 717/2014),

d) Komisijas (ES) 2013. gada 18. decembra regulā Nr. 1408/2013 par Līguma par Eiropas Savienības darbību 107. un 108. panta piemērošanu *de minimis* atbalstam lauksaimniecības nozarē (turpmāk – Komisijas regula Nr. 1408/2013);

6) **ekskluzīvas tiesības** – tiesības, ko valsts ar normatīvo vai administratīvo aktu vai līgumu ir piešķīrusi komercsabiedrībai, pilnvarojot komercsabiedrību sniegt pakalpojumus vai veikt kādas darbības noteiktā administratīvajā teritorijā;

7) **individuālais atbalsts** – komercdarbības atbalsts, ko piešķir atbalsta programmas ietvaros;

8) **īpašas tiesības** – tiesības, ko valsts ar normatīvo vai administratīvo aktu vai līgumu ir piešķīrusi noteiktām komercsabiedrībām un kas konkrētā administratīvajā teritorijā:

a) ierobežo komercsabiedrību skaitu līdz divām vai vairāk komercsabiedrībām, kurām ir atļauts sniegt kādus pakalpojumus vai veikt kādas darbības, neievērojot objektivitātes, proporcionalitātes un diskriminācijas aizlieguma kritērijus, vai

b) izraugās, neievērojot objektivitātes, proporcionalitātes un diskriminācijas aizlieguma kritērijus, vairākas konkurējošas komercsabiedrības, kurām ir atļauts sniegt kādus pakalpojumus vai veikt kādas darbības, vai

c) piešķir vienai vai vairākām komercsabiedrībām, neievērojot objektivitātes, proporcionalitātes un diskriminācijas aizlieguma kritērijus, priekšrocības, kas ievērojami ietekmē kādas citas komercsabiedrības iespējas sniegt to pašu pakalpojumu vai veikt to pašu darbību tajā pašā administratīvajā teritorijā ar vienlīdzīgiem nosacījumiem;

9) **komercdarbība** – saimnieciskā darbība, kas saistīta ar preču vai pakalpojumu piedāvāšanu tirgū. Tas, ka darbībai nav peļņas gūšanas rakstura, neizslēdz šādas darbības kvalificēšanu kā komercdarbību;

10) **komercsabiedrība** – fiziskā persona, juridiskā persona vai šādu personu apvienība, kura veic vai gatavojas veikt komercdarbību (neatkarīgi no tās īpašuma formas un darbības veida);

11) **nelikumīgs komercdarbības atbalsts** – komercdarbības atbalsts, ko piešķir, neievērojot Līguma par Eiropas Savienības darbību 108. panta 3. punktu. Par nelikumīgu komercdarbības atbalstu uzskata arī nepamatoti izlietotu komercdarbības atbalstu, t. i., tādu komercdarbības atbalstu, ko tā saņēmējs izmanto, pārkāpjot tā tiesību akta nosacījumus, ar kuru komercdarbības atbalsta saņēmējam saskaņā ar normatīvajos aktos noteikto tika piešķirtas tiesības saņemt komercdarbības atbalstu, vai pārkāpjot tāda Eiropas Komisijas lēmuma nosacījumus, kas pieņemts atbilstoši Padomes regulas Nr. 2015/1589 4. panta 2. un 3. punktam vai 9. panta 2., 3. vai 4. punktam;

12) **valsts vai pašvaldības institūcija** – tiešās vai pastarpinātās pārvaldes iestāde vai atvasināta publiska persona;

13) **valsts vai pašvaldības kontrolē esoša kapitālsabiedrība** – kapitālsabiedrība, kurā valstij vai pašvaldībai tieši vai netieši, katrai atsevišķi vai kopā pieder vairāk nekā 50 procenti no kapitālsabiedrības pamatkapitāla, ir balsstiesību vairākums vai ir tiesības iecelt vai atcelt kapitālsabiedrības izpildinstitūcijas vai pārraudzības institūcijas locekļu vairākumu."

2.  3. pantā:

izteikt pirmo daļu šādā redakcijā:

"(1) Šis likums piemērojams atbalsta sniedzējiem, kas sniedz un plāno sniegt komercdarbības atbalstu komercsabiedrībai, un komercdarbības atbalsta saņēmējiem.";

izteikt trešo daļu šādā redakcijā:

"(3) Šo likumu piemēro, ievērojot šā likuma 9. pantā noteikto kompetenču sadalījumu starp komercdarbības atbalsta uzraudzības institūcijām."

3.  5. pantā:

papildināt ievaddaļu pēc vārda "atbalstu" ar vārdu "komercsabiedrībai";

izteikt 1. un 2. punktu šādā redakcijā:

"1) finansiālo palīdzību tieši vai pastarpināti sniedz no valsts, pašvaldības, Eiropas Savienības vai citiem publiskiem līdzekļiem (turpmāk – valsts vai pašvaldības līdzekļi) vai no finanšu līdzekļiem, pār kuriem valsts vai pašvaldības institūcijām ir kontrolējoša ietekme, un par atbalsta pasākuma noteikšanu ir atbildīga valsts vai pašvaldības institūcija vai tās pilnvarota juridiskā persona;

2) saņemot finansiālo palīdzību, komercsabiedrība iegūst ekonomiskas priekšrocības, kādas tā nevarētu iegūt tirgus apstākļos vai ja komercdarbības atbalsts netiktu sniegts;".

4. Aizstāt 6. pantā vārdus "individuālais atbalsta projekts" ar vārdiem "*ad-hoc* atbalsta projekts".

5. Izteikt 7. pantu šādā redakcijā:

"**7. pants. Komercdarbības atbalsta sniegšanas veids**

Komercdarbības atbalsts var tikt piešķirts kā tiešie maksājumi no valsts vai pašvaldības budžeta (subsīdijas, granti, dotācijas), nodokļu vai sociālās apdrošināšanas obligāto iemaksu jomā veiktie pasākumi, valsts vai pašvaldības galvojums, kredītu procentu likmju subsidēšana, valsts vai pašvaldības pilnīga vai daļēja atteikšanās no dividendēm, valsts vai pašvaldības ieguldījums kapitālsabiedrībā, parādu norakstīšana, preferenciālo likmju noteikšana valsts kapitālsabiedrību sniegtajiem pakalpojumiem, nekustamā īpašuma pārdošana vai iznomāšana par cenu, kas ir zemāka par tā tirgus vērtību, vai pirkšana vai nomāšana par cenu, kas ir augstāka par tā tirgus vērtību, kā arī cita finansiālā palīdzība, ko piešķir no valsts vai pašvaldības līdzekļiem vai no finanšu līdzekļiem, pār kuriem valsts vai pašvaldības institūcijām ir kontrolējoša ietekme."

6. Izteikt 9. un 10. pantu šādā redakcijā:

"**9. pants. Komercdarbības atbalsta uzraudzības institūcijas**

(1) Finanšu ministrija:

1) veic plānoto atbalsta programmu vai *ad-hoc* atbalsta projektu, vai to plānoto grozījumu sākotnējo izvērtēšanu, izņemot:

 a) to plānoto atbalsta programmu vai *ad-hoc* atbalsta projektu sākotnējo izvērtēšanu, kuru ietvaros tiek plānots sniegt komercdarbības atbalstu šā panta otrajā daļā noteiktajām darbībām,

 b) to *ad-hoc* atbalsta projektu sākotnējo izvērtēšanu, kuru ietvaros tiek plānots sniegt *de minimis* atbalstu saskaņā ar Komisijas regulu Nr. 1407/2013, ja tiek ievēroti šā likuma 10. panta trešajā daļā minētie nosacījumi,

 c) to *ad-hoc* atbalsta projektu sākotnējo izvērtēšanu, kuru ietvaros tiek plānots sniegt komercdarbības atbalstu kā atlīdzības maksājumu (kompensāciju) jebkādā veidā par pakalpojuma ar vispārēju tautsaimniecisku nozīmi sniegšanu, ja tiek ievēroti šā likuma 10. panta ceturtajādaļā minētie nosacījumi;

2) ar Latvijas pārstāvniecības Eiropas Savienībā starpniecību nosūta Eiropas Komisijai ar atbalsta programmas vai *ad-hoc* atbalsta projekta paziņojumu saistīto informāciju (izņemot gadījumu, ja komercdarbības atbalstu plānots sniegt šā panta otrajā daļā noteiktajām darbībām);

3) gatavo ikgadējo pārskatu par komercdarbībai sniegto atbalstu (izņemot komercdarbības atbalstu šā panta otrajā daļā noteiktajām darbībām);

4) sniedz konsultatīvu palīdzību komercdarbības atbalsta kontroles jomā (izņemot jautājumus, kas skar šā panta otrajā daļā noteiktajām darbībām sniegto komercdarbības atbalstu);

5) nodrošina *de minimis* atbalsta uzskaites sistēmas administrēšanu;

6) izmantojot Eiropas Komisijas sadarbības platformu dalībvalstīm, organizē informācijas apriti ar Eiropas Komisiju par komercdarbības atbalsta jautājumiem.

(2) Zemkopības ministrija veic plānoto atbalsta programmu vai *ad-hoc* atbalsta projektu, vai to plānoto grozījumu sākotnējo izvērtēšanu zvejniecības, akvakultūras, lauksaimniecības un mežsaimniecības nozarē, izņemot to *ad-hoc* atbalsta projektu sākotnējo izvērtēšanu, kuru ietvaros tiek plānots sniegt *de minimis* atbalstu saskaņā ar Komisijas regulu Nr. 1408/2013 vai Komisijas regulu Nr. 717/2014, ja tiek ievēroti šā likuma 10. panta trešajā daļā minētie nosacījumi.

(3) Atbalsta sniedzējs veic atbalsta programmu, individuālā atbalsta projektu un *ad-hoc* atbalsta projektu uzraudzību to ieviešanas laikā un pēc atbalsta programmu, individuālā atbalsta projektu un *ad-hoc* atbalsta projektu īstenošanas, nodrošinot komercdarbības atbalsta nosacījumu ievērošanu.

**10. pants. Plānotā komercdarbības atbalsta sākotnējā izvērtēšana**

(1) Ievērojot šā likuma 9. panta pirmās daļas 1. punktu, ikvienu plānoto atbalsta programmu vai *ad-hoc* atbalsta projektu, kā arī ikvienu plānoto grozījumu esošajās atbalsta programmās vai *ad-hoc* atbalsta projektos pirms to īstenošanas uzsākšanas atbalsta sniedzējs iesniedz sākotnējai izvērtēšanai Finanšu ministrijā, izņemot formāla vai administratīva rakstura grozījumus, kas nevar ietekmēt novērtējumu attiecībā uz komercdarbības atbalsta pasākuma saderību ar Eiropas Savienības iekšējo tirgu.

(2) Šā panta pirmo daļu piemēro arī tādam komercdarbības atbalstam, kurš saskaņā ar Eiropas Savienības tieši piemērojamos tiesību aktos noteikto ir atbrīvots no iepriekšējas paziņošanas vai kopsavilkuma informācijas iesniegšanas Eiropas Komisijai.

(3) *Ad-hoc* atbalsta projekts, kura ietvaros tiek plānots sniegt *de minimis* atbalstu saskaņā ar Komisijas regulu Nr. 1407/2013 vai Komisijas regulu Nr. 717/2014, vai Komisijas regulu Nr. 1408/2013, nav jāiesniedz Finanšu ministrijā vai Zemkopības ministrijā sākotnējā izvērtējuma veikšanai, ja atbalsta sniedzējs tajā ir iekļāvis šādus nosacījumus vai to izvērtējumu:

1) *de minimis* atbalsts tiek sniegts atbalstāmajām nozarēm un darbībām;

2) ja komercsabiedrība, kurai piemēro *de minimis* atbalstu, darbojas vienlaikus gan atbalstāmajās, gan neatbalstāmajās nozarēs, tad komercsabiedrība nodrošina šo nozaru darbību vai izmaksu nošķiršanu no tām darbībām, kurām piešķirts *de minimis* atbalsts, nodrošinot, ka darbības minētajās nozarēs negūst labumu no piešķirtā atbalsta;

3) *de minimis* atbalsta apmērs komercsabiedrībai viena vienota uzņēmuma līmenī kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalsta apmēru nepārsniedz maksimāli pieļaujamo *de minimis* atbalstu apmēru, kas noteikts Komisijas regulā Nr. 1407/2013, un zvejniecības, akvakultūras un lauksaimniecības nozarē *de minimis* atbalsta apmērs komercsabiedrībai viena vienota uzņēmuma līmenī un valsts līmenī kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalsta apmēru nepārsniedz maksimāli pieļaujamo *de minimis* atbalstu apmēru, kas noteikts Komisijas regulā Nr. 717/2014 vai Komisijas regulā Nr. 1408/2013;

4) ir norādīta atbalsta piešķiršanas diena;

5) ja *de minimis* atbalstu plānots sniegt aizdevumu vai garantiju veidā, tad tiek ievēroti *de minimis* atbalsta piešķiršanas nosacījumi;

6) informācija, ka *de minimis* atbalsta apvienošana (kumulācija) netiek pieļauta, vai arī *de minimis* atbalsta apvienošanas (kumulācijas) nosacījumi un to kontrole, ja atbalsta apvienošana (kumulācija) tiek pieļauta;

7) datus par piešķirto *de minimis* atbalstu atbalsta sniedzējs un komercsabiedrība uzglabā 10 fiskālos gadus no atbalsta piešķiršanas dienas;

8) *de minimis* atbalsts tiek piešķirts, ievērojot normatīvos aktus par *de minimis* atbalsta uzskaites un piešķiršanas kārtību;

9) *ad-hoc* atbalsta piešķiršanas aktā ir noteikts pienākums atgūt nelikumīgu komercdarbības atbalstu atbilstoši šā likuma V nodaļā noteiktajam.

(4) *Ad-hoc* atbalsta projekts, kura ietvaros tiek plānots sniegt komercdarbības atbalstu par pakalpojuma ar vispārēju tautsaimniecisku nozīmi sniegšanu, nav jāiesniedz Finanšu ministrijā sākotnējā izvērtējuma veikšanai, ja atbalsta sniedzējs pilnvarojuma aktā vai aktos, ar ko komercsabiedrībai pilnvarots sniegt pakalpojumu ar vispārēju tautsaimniecisku nozīmi, ir iekļāvis šādus nosacījumus:

1) pakalpojuma ar vispārēju tautsaimniecisku nozīmi pienākumu saturs un ilgums;

2) pakalpojuma sniegšanas teritorija;

3) pakalpojuma ar vispārēju tautsaimniecisku nozīmi sniedzējam piešķirto ekskluzīvo vai īpašo tiesību būtība;

4) atlīdzības maksājuma (kompensācijas) mehānisma apraksts un aprēķināšanas, kontroles un pārskatīšanas parametri;

5) pasākumi, kas veicami, lai novērstu un atgūtu jebkādus pārmērīgus atlīdzības maksājumus (kompensāciju);

6) atsauce uz Komisijas 2011. gada 20. decembra lēmumu Nr. 2012/21/ES par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi;

7) ar komercdarbības atbalsta piešķiršanu saistīto dokumentu glabāšanas termiņš;

8) *ad-hoc* atbalsta piešķiršanas aktā ir noteikts pienākums atgūt nelikumīgu komercdarbības atbalstu atbilstoši šā likuma V nodaļā noteiktajam.

(5) Finanšu ministrija izvērtējumu veic ne vēlāk kā 20 darbdienu laikā pēc atbalsta programmas vai *ad hoc* atbalsta projekta saņemšanas.

(6) Iesniedzot atbalsta programmu vai *ad hoc* atbalsta projektu sākotnējai izvērtēšanai, tam, ja nepieciešams, pievieno dokumentus vai to kopijas, kas apliecina atspoguļotās informācijas patiesumu.

(7) Ja atbalsta programmā vai *ad hoc* atbalsta projektā nav iekļauta visa nepieciešamā informācija atbilstoši Eiropas Savienības aktos noteiktajam, Finanšu ministrija atzinumā norāda konstatētās neprecizitātes un nepieciešamos papildinājumus.

(8) Finanšu ministrija konkrētu atbalsta programmu un *ad hoc* atbalsta projektu izvērtēšanai var pieaicināt nozaru speciālistus vai citus ekspertus."

7. Aizstāt 11. pantā vārdus "individuālais atbalsta projekts" (attiecīgā locījumā) ar vārdiem "*ad-hoc* atbalsta projekts" (attiecīgā locījumā).

8. Aizstāt 13. pantā vārdus "vai individuālā atbalsta projektu" ar vārdiem "individuālā atbalsta vai *ad-hoc* atbalsta projektu".

9. Aizstāt 15. panta pirmajā daļā vārdus un skaitli "(NACE [1.](https://likumi.lv/ta/id/267199#n1) redakcija) D sadaļā – Apstrādes rūpniecība (apakšsadaļas no DA līdz DN ieskaitot)" ar vārdiem un skaitli "(NACE [2.](https://likumi.lv/ta/id/267199#n1) red.) C sadaļā – Apstrādes rūpniecība".

10. Izteikt IV nodaļu šādā redakcijā:

"**IV nodaļa**

**Nelikumīga un nesaderīga komercdarbības atbalsta atgūšana
saskaņā ar Eiropas Komisijas pieņemtu lēmumu**

**17. pants. Nelikumīga un nesaderīga komercdarbības atbalsta atgūšanas pienākums**

Atbalsta sniedzējam ir pienākums nodrošināt, lai no komercdarbības atbalsta saņēmēja tiktu atgūts tāds komercdarbības atbalsts, kas saskaņā ar Eiropas Komisijas pieņemto lēmumu ir atzīts par nelikumīgu un nesaderīgu ar Eiropas Savienības iekšējo tirgu.

**18. pants. Nelikumīga un nesaderīga komercdarbības atbalsta atgūšanas procesuālā kārtība**

(1) Pēc tam, kad saņemts Eiropas Komisijas lēmums par nelikumīga un nesaderīga komercdarbības atbalsta atgūšanu, atbalsta sniedzējs veic Eiropas Komisijas lēmumā noteiktās darbības nelikumīga un nesaderīga komercdarbības atbalsta apmēra noteikšanai, ievērojot Eiropas Komisijas lēmuma, Padomes regulas Nr. 2015/1589 16. panta 2. punkta un Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – Komisijas regula Nr. 794/2004), 11. panta nosacījumus.

(2) Nelikumīgu un nesaderīgu komercdarbības atbalstu atgūst civilprocesa vai administratīvā procesa kārtībā, ja citos normatīvajos aktos nav noteikts citādi.

(3) Ja nelikumīgs un nesaderīgs komercdarbības atbalsts saņemts saskaņā ar civiltiesisku līgumu, minēto atbalstu (kopā ar procentiem) atgūst un citus ar šo līgumu saistītos strīdus risina Civilprocesa likumā un citos normatīvajos aktos noteiktajā kārtībā, ievērojot šajā likumā minētos nosacījumus.

(4) Ja nelikumīgs un nesaderīgs komercdarbības atbalsts saņemts saskaņā ar civiltiesisku līgumu, atbalsta sniedzējs sagatavo un nosūta atbalsta saņēmējam brīdinājumu par nelikumīga un nesaderīga komercdarbības atbalsta atgūšanu. Brīdinājumā norāda vismaz komercdarbības atbalsta saņēmēju, kam ir pienākums atmaksāt nelikumīgo un nesaderīgo komercdarbības atbalstu, atmaksājamo nelikumīgā un nesaderīgā komercdarbības atbalsta (kopā ar procentiem) apmēru, nelikumīgā un nesaderīgā atbalsta atgūšanas pamatojumu, nelikumīgā un nesaderīgā atbalsta atmaksas rekvizītus, brīdinājumā noteikto saistību labprātīgas izpildes termiņu un labprātīgas neizpildes sekas. Brīdinājumā noteikto saistību labprātīgas izpildes termiņš ir viens mēnesis no brīdinājuma nosūtīšanas dienas. Ja atbalsta saņēmējs labprātīgi neizpilda brīdinājumā noteiktās saistības, atbalsta sniedzējs prasības pieteikumu un prasības nodrošinājuma pieteikumu tiesā iesniedz ne vēlāk kā divu mēnešu laikā no brīdinājuma nosūtīšanas dienas.

(5) Ja nelikumīgs un nesaderīgs komercdarbības atbalsts saņemts administratīvā procesa kārtībā, administratīvo aktu par nelikumīga un nesaderīga komercdarbības atbalsta atgūšanu pieņem un šādu komercdarbības atbalstu (kopā ar procentiem) atgūst Administratīvā procesa likumā un citos normatīvajos aktos noteiktajā kārtībā, ievērojot šajā likumā minētos nosacījumus.

(6) Administratīvā akta par nelikumīga un nesaderīga komercdarbības atbalsta atgūšanu apstrīdēšana vai pārsūdzēšana neaptur tā darbību.

(7) Administratīvo aktu par nelikumīga un nesaderīga komercdarbības atbalsta atgūšanu atbalsta saņēmējs labprātīgi izpilda viena mēneša laikā no administratīvā akta spēkā stāšanās dienas. Labprātīgi neizpildīta administratīvā akta piespiedu izpildi atbalsta sniedzējs vai administratīvajā aktā norādītā izpildiestāde uzsāk ne vēlāk kā viena mēneša laikā no administratīvajā aktā noteiktā labprātīgās izpildes termiņa beigām.

(8) Administratīvā akta par nelikumīga un nesaderīga komercdarbības atbalsta atgūšanu izpildiestāde ir atbalsta sniedzējs, ja minētajā administratīvajā aktā nav noteikts citādi.

(9) Noilguma termiņu nelikumīga un nesaderīga komercdarbības atbalsta atgūšanai aprēķina, ievērojot Padomes regulas Nr. 2015/1589 17. panta nosacījumus. Aprēķinot noilguma termiņu attiecībā uz atbalsta programmām, kas paredz regulārus maksājumus vai regulāru citu finansiālu priekšrocību piešķiršanu komercsabiedrībai, komercdarbības atbalstu uzskata par piešķirtu komercdarbības atbalsta saņēmējam dienā, kurā komercsabiedrība ir faktiski saņēmusi nelikumīgo un nesaderīgo komercdarbības atbalstu.

(10) Šā panta pirmajā daļā noteikto nelikumīgā un nesaderīgā komercdarbības atbalsta apmēru komercsabiedrība atmaksā atbalsta sniedzējam, ievērojot Eiropas Komisijas lēmuma un Padomes regulas Nr. 2015/1589 16. panta 3. punkta nosacījumus.

(11) Ja atbalsta sniedzējs ir uzsācis šā panta pirmajā daļā minēto nelikumīga komercdarbības atbalsta atgūšanas procedūru un attiecīgajai komercsabiedrībai ir pasludināts maksātnespējas process, atbalsta sniedzējs Maksātnespējas likumā noteiktajā kārtībā iesniedz maksātnespējas procesa administratoram kreditora prasījumu, tajā norādot, ka atbalsta sniedzējs ir atzīstams par tādu kreditoru, kura prasījuma tiesības ir atkarīgas no nosacījuma iestāšanās.

(12) Komercsabiedrības finansiālās grūtības (tai skaitā maksātnespēja un tiesiskās aizsardzības process) neaptur nelikumīga un nesaderīga komercdarbības atbalsta atgūšanu. Nelikumīga un nesaderīga komercdarbības atbalsta atgūšana izbeidzama tikai tad, ja komercsabiedrība ir likvidēta, tai nav nekādu atgūstamu aktīvu un tai nav saistību pārņēmēja."

11. Papildināt likumu ar V nodaļu šādā redakcijā:

"**V nodaļa**

**Nelikumīga komercdarbības atbalsta atgūšana, ja nav pieņemts Eiropas Komisijas lēmums par nelikumīgā komercdarbības atbalsta atgūšanu**

**19. pants. Nelikumīga komercdarbības atbalsta atgūšanas pienākums**

(1) Atbalsta sniedzējam ir pienākums nodrošināt nelikumīga komercdarbības atbalsta atgūšanu saskaņā ar šīs nodaļas nosacījumiem, ciktāl attiecīgajā atbalsta programmā vai *ad-hoc* atbalsta piešķiršanas nosacījumos nav noteikta citāda kārtība, izņemot gadījumus, kad atbalsta sniedzējs nodrošina atbalsta programmas, individuālā atbalsta vai *ad-hoc* atbalsta projekta atbilstību nosacījumiem par komercdarbības atbalsta saderību ar Eiropas Savienības iekšējo tirgu.

(2) Komercsabiedrībai, kura ir saņēmusi nelikumīgu komercdarbības atbalstu, kam atbalsta sniedzējs nav nodrošinājis atbilstību nosacījumiem par komercdarbības atbalsta saderību ar Eiropas Savienības iekšējo tirgu, ir pienākums atmaksāt nelikumīgo komercdarbības atbalstu kopā ar procentiem, ko publicē Eiropas Komisija saskaņā ar Komisijas regulas Nr. 794/2004 10. pantu, tiem pieskaitot 100 bāzes punktus, no dienas, kad nelikumīgais komercdarbības atbalsts tika nodots komercdarbības atbalsta saņēmēja rīcībā, līdz tā atgūšanas dienai, ievērojot Komisijas regulas Nr. 794/2004 11. pantā noteikto procentu likmes piemērošanas metodi.

(3) Ja lēmumu sniegt komercdarbības atbalstu pieņem Saeima, Ministru kabinets vai tiesa un komercdarbības atbalstu piešķirošajā tiesību aktā nav norādīta institūcija, kas, ja nepieciešams, veiktu nelikumīgā komercdarbības atbalsta atgūšanu, to nodrošina ministrija, kuras atbildības jomā attiecīgais lēmums pieņemts.

**20. pants. Nelikumīga komercdarbības atbalsta atgūšanas procesuālā kārtība**

(1) Pieņemot lēmumu par nelikumīga komercdarbības atbalsta atgūšanu, atbalsta sniedzējs nosaka atgūstamā nelikumīgā komercdarbības atbalsta apmēru kopā ar procentiem, kas aprēķināti atbilstoši šā likuma 19. panta otrajā daļā noteiktajam.

(2) Nelikumīgu komercdarbības atbalstu atgūst civilprocesa vai administratīvā procesa kārtībā, ja citos normatīvajos aktos nav noteikts citādi.

(3) Ja nelikumīgs komercdarbības atbalsts saņemts saskaņā ar civiltiesisku līgumu, minēto atbalstu (kopā ar procentiem) atgūst un citus ar šo līgumu saistītos strīdus risina Civilprocesa likumā un citos normatīvajos aktos noteiktajā kārtībā, ievērojot šajā likumā minētos nosacījumus.

(4) Ja nelikumīgs komercdarbības atbalsts saņemts saskaņā ar civiltiesisku līgumu, atbalsta sniedzējs sagatavo un nosūta atbalsta saņēmējam brīdinājumu par nelikumīga komercdarbības atbalsta atgūšanu. Brīdinājumā norāda vismaz komercdarbības atbalsta saņēmēju, kam ir pienākums atmaksāt nelikumīgo komercdarbības atbalstu, atmaksājamo nelikumīgā komercdarbības atbalsta (kopā ar procentiem) apmēru, nelikumīgā atbalsta atgūšanas pamatojumu, nelikumīgā atbalsta atmaksas rekvizītus, brīdinājumā noteikto saistību labprātīgas izpildes termiņu un labprātīgas neizpildes sekas. Brīdinājumā noteikto saistību labprātīgas izpildes termiņš ir viens mēnesis no brīdinājuma nosūtīšanas dienas. Ja atbalsta saņēmējs labprātīgi neizpilda brīdinājumā noteiktās saistības, prasības pieteikumu un prasības nodrošinājuma pieteikumu tiesā iesniedz ne vēlāk kā divu mēnešu laikā no brīdinājuma nosūtīšanas dienas.

(5) Ja nelikumīgs komercdarbības atbalsts saņemts administratīvā procesa kārtībā, atbalsta sniedzējs administratīvo aktu par nelikumīga komercdarbības atbalsta atgūšanu pieņem un šādu komercdarbības atbalstu (kopā ar procentiem) atgūst Administratīvā procesa likumā un citos normatīvajos aktos noteiktajā kārtībā, ievērojot šajā likumā minētos nosacījumus.

(6) Administratīvo aktu par nelikumīga komercdarbības atbalsta atgūšanu atbalsta saņēmējs labprātīgi izpilda viena mēneša laikā no administratīvā akta spēkā stāšanās dienas. Labprātīgi neizpildīta administratīvā akta piespiedu izpildi atbalsta sniedzējs vai administratīvajā aktā norādītā izpildiestāde uzsāk ne vēlāk kā viena mēneša laikā no administratīvajā aktā noteiktā labprātīgās izpildes termiņa beigām.

(7) Administratīvā akta par nelikumīga komercdarbības atbalsta atgūšanu izpildiestāde ir atbalsta sniedzējs, ja minētajā administratīvajā aktā nav noteikts citādi.

(8) Administratīvā akta par nelikumīga komercdarbības atbalsta atgūšanu apstrīdēšana vai pārsūdzēšana neaptur tā darbību.

(9) Noilguma termiņš nelikumīga komercdarbības atbalsta atgūšanai ir 10 gadi no komercdarbības atbalsta piešķiršanas dienas. Aprēķinot noilguma termiņu attiecībā uz atbalsta programmām, kas paredz regulārus maksājumus vai regulāru citu finansiālu priekšrocību piešķiršanu komercsabiedrībai, komercdarbības atbalstu uzskata par piešķirtu komercdarbības atbalsta saņēmējam dienā, kurā komercsabiedrība ir faktiski saņēmusi nelikumīgo komercdarbības atbalstu. Visas darbības, ko veic atbalsta sniedzējs attiecībā uz nelikumīga komercdarbības atbalsta atgūšanu, pārtrauc noilguma termiņu, un pēc katra pārtraukuma noilgums sākas no jauna.

(10) Ja atbalsta sniedzēja rīcībā ir informācija, kas rada pamatotas šaubas par komercsabiedrībai piešķirtā komercdarbības atbalsta likumību, un tas ir uzsācis šā likuma 19. panta pirmajā daļā minēto nelikumīga komercdarbības atbalsta atgūšanas procedūru, un attiecīgajai komercsabiedrībai normatīvajos aktos noteiktajā kārtībā ir pasludināts maksātnespējas process, atbalsta sniedzējs Maksātnespējas likumā noteiktajā kārtībā iesniedz maksātnespējas procesa administratoram kreditora prasījumu, tajā norādot, ka atbalsta sniedzējs ir atzīstams par tādu kreditoru, kura prasījuma tiesības ir atkarīgas no nosacījuma iestāšanās.

(11) Komercsabiedrības finansiālās grūtības (tai skaitā maksātnespēja un tiesiskās aizsardzības process) neaptur nelikumīga komercdarbības atbalsta atgūšanu. Nelikumīga komercdarbības atbalsta atgūšana izbeidzama tikai tad, ja komercsabiedrība ir likvidēta, tai nav nekādu atgūstamu aktīvu un tai nav saistību pārņēmēja.

**21. pants. Informācijas sniegšanas pienākums**

Ja atbalsta sniedzējs, uzraugošās institūcijas vai audita iestādes konstatē, ka komercsabiedrībai ir piešķirts potenciāli nelikumīgs komercdarbības atbalsts, vai ir uzsākta šā likuma 20. panta otrajā daļā minētā procedūra, vai komercdarbības atbalsta saņēmējs apstrīd šā likuma 20. panta ceturtajā daļā minēto administratīvo aktu, tad komercdarbības atbalsta saņēmējam ir pienākums pierādīt līdz tiesisku pierādījumu ticamības pakāpei, ka tas komercdarbības atbalstu ir saņēmis, ievērojot normatīvajos aktos noteiktās prasības komercdarbības atbalsta saņemšanai, lai nodrošinātu šā komercdarbības atbalsta atbilstību nosacījumiem par komercdarbības atbalsta saderību ar Eiropas Savienības kopējo tirgu."

Finanšu ministrs

J. Reirs